Når politiet i denne uge sender fire gange så mange fotovogne på gaden, så vil mange bilister bruger det lange lys til at advare andre om, at de nærmer sig en af fartfælderne.

Læs også : Pas på blitzen: Politiets fotovogne kommer på vejene i dag

Men det kan blive en dyr omgang, hvis du blinker. Det er nemlig forbudt at bruge det lange lys til den slags advarsler.

Det kan siges meget kort. Uberettiget brug af fjernlys eller det lange lys er ulovligt Erik Mather, leder af færdselsafdelingen, Sydsjællands og Lolland-Falsters Politi

Derfor kvitterer politiet med en bøde på 1.000 kroner, hvis de opdager blinkeriet. Også selvom det måske kan få medtrafikanter til at sætte farten ned.

- Hvis det er medvirkende til, at folk sætter hastigheden ned, så er det selvfølgelig udmærket. Men det er bare ikke lovligt, og får derfor få en bøde, hvis man gør det, siger leder af færdselsafdelingen hos Sydsjællands og Lolland-Falsters Politi, Erik Mather.

Nattesynet bliver ødelagt

Politiet mener især forseelsen er farlig, når mørket har sænket sig på vejene. Det kan nemlig ødelægge nattesynet hos de modkørende bilister, hvis man pludselig bliver blændet af de skarpe lygter.

Færdselslovens §§32 og 33 Kørende skal, når det er nødvendigt for at forebygge eller afværge fare, ved lyd- eller lyssignal eller på anden hensigtsmæssig måde henlede andre trafikanters opmærksomhed på faren... Lyssignal gives ved blink med køretøjets fjern- eller nærlys

Stk. 2. Fjernlys (langt lys) skal anvendes, når førerens synsvidde under hensyn til køretøjets hastighed ellers er utilstrækkelig til sikker kørsel

Stk. 3. Fjernlys (langt lys) må ikke anvendes:

1. på strækning, hvor vejen er tilstrækkeligt oplyst,

2. ved møde med andet køretøj i sådan afstand fra dette, at føreren kan blændes,

3. ved møde med tog, som fremføres langs med vejen, hvis der kan opstå risiko for blænding ved anvendelse af fjernlys Kilde: retsinformation.dk

Læs også : VIDEO BLITZ! Her er politiets nye våben mod fartsyndere

- Hvis man bliver blændet af en skarp fjernlyslygte, så kan man køre rundt i blinde i adskillige sekunder. Og hvis man overhovedet ikke kan se, hvor man kører, så er det en ekstremt farlig situation. Netop derfor er det ulovligt, siger Erik Mather.

Derudover giver den mørke tid også en risiko for, at det ikke kun er medtrafikanter, man advarer med det lange lys. Blinker man til en af politiets patruljevogne, så vil man meget hurtigt blive tusind kroner fattigere.

Læs også : Politiet opsætter fast fartkontrol i Øresundstunnelen

Bøde i baglommen

- Her i de mørke tider kan man jo ikke helt se, hvem der kommer kørende. Blinker man med lyset, så kunne det jo være en patruljevogn man blændede. Og så er der en stor risiko for, at man kører derfra med en bøde på 1.000 kroner i baglommen, siger Erik Mather.

Faktisk er blink med fjernlyset kun tilladt, hvis man skal advare andre bilister om fare. Erik Mather fastslår, at man heller ikke må bruge det lange lys, hvis man selv bliver blændet eller vil advare medtrafikanterne om defekte lygter.

- Så det kan siges meget kort. Uberettiget brug af fjernlys eller det lange lys er ulovligt